ສຫລ ຂັບໄລ່ ນັກການທູດ ຣັດເຊຍ 2 ຄົນ ຍ້ອນຣັດເຊຍໂຈມຕີ ນັກການທູດ ອາເມຣິກັນ
ສະຫະລັດ ຂັບໄລ່ນັກການທູດຣັດເຊຍ 2 ຄົນ ເພື່ອຕອບໂຕ້ ຕໍ່ການທີ່ຕຳຫຼວດຣັດເຊຍ ໂຈມຕີນັການທູດ ອາເມຣິກັນ ທີ່ມົສກູ.
ສະຫະລັດໄດ້ຂັບໄລ່ນັກການທູດຣັດເຊຍ 2 ຄົນ ເພື່ອເປັນການຕອບໂຕ້ຕໍ່ການໂຈມຕີນັກການທູດສະຫະລັດ ທີ່ນະຄອນຫຼວງມົສກູໂດຍຕຳຫຼວດຣັດເຊຍ ທ່ານ John Kirby ໂຄສົກກະຊວງການຕ່າງປະເທດ ກ່າວໃນວັນສຸກວານນີ້ວ່າ ເຈົ້າໜ້າທີ່ຣັດເຊຍທີ່ບໍ່ໄດ້ລະບຸຊື່ 2 ຄົນໄດ້ຖືກຂັບໄລ່ອອກຈາກປະເທດເມື່ອວັນ 17 ມິຖຸນາຜ່ານມາເກືອບ 2 ອາທິດ ຫລັງຈາກທ່ານກ່າວວ່າ ຕຳຫຼວດຍາມຣັດເຊຍໄດ້ໂຈມຕີນັກການທູດ ອາເມຣິກັນຢູ່ນອກສະຖານທູດສະຫະລັດ ໃນນະຄອນ ຫຼວງມົສກູ ວີດີໂອທີ່ນຳອອກເຜີຍແຜ່ໂດຍຕາໜ່າງໂທລະພາບ NTV ຣັດເຊຍໃນຕົ້ນອາທິດສະແດງໃຫ້ເຫັນວ່າ ຊາຍຄົນນຶ່ງອອກຈາກລົດແທັກຊີຢູ່ຕໍ່ໜ້າສະຖານທູດ ແລະກໍຖືກຫຼິ້ນງານ ໃນທັນທີໂດຍຍາມຣັດເຊຍຄົນນຶ່ງຊຶ່ງປະຈຳຢູ່ທີ່ປ້ອມ ທັງສອງຄົນໄດ້ປ້ຳກັນລົງພື້ນດິນກ່ອນທີ່ຜູ້ຊາຍຄົນນັ້ນ ສາມາດຄານເຂົ້າໄປໃນທາງເຂົ້າຂອງຕຶກອາຄານ ທ່ານ Kirby ກ່າວວ່າ ການໂຈມຕີເລີ້ມຂຶ້ນເວລານັກການທູດອາເມຣິກັນແຈ້ງໃຫ້ຍາມຊາບ ວ່າຜູ້ກ່ຽວແມ່ນໃຜ ທ່ານ Kirby ກ່າວຕື່ມວ່າ ເຫດການນີ້ເກີດຂຶ້ນ ໂດຍບໍ່ໄດ້ມີການຫາເລື້ອງເກາະຜິດໃດໆແລະມັນເປັນອັນຕະລາຍຕໍ່ຄວາມປອດໄພພະນັກງານຂອງເຮົາ ໃນຕົ້ນອາທິດ ໂຄສົກຍິງຄົນນຶ່ງຂອງຣັດເຊຍກ່າວອ້າງວ່າ ເຈົ້າໜ້າທີ່ສະຫະລັດຄົນນີ້ແມ່ນເປັນນັກສືບຂອງຊີໄອເອ ທີ່ໄດ້ປະຕິເສດບໍ່ຍອມເປີດເຜີຍໂຕເອງວ່າ ລາວແມ່ນໃຜ ແລະໄດ້ເອົາກຳປັ້ນຊັດໜ້າຍາມ ໂຄສົກກະຊວງການຕ່າງປະເທດຣັດເຊຍ ທ່ານນາງ Maria Zakharova ກ່າວວ່າ ແທນ ທີ່ຈະແມ່ນເຈົ້າໜ້າທີ່ຊີໄອເອ ທີ່ປິດບັງຖານະ ຕາມທີ່ພວກເຮົາເຂົ້າໃຈ ມັນອາດຈະເປັນຜູ້ໃດກໍໄດ້ ຜູ້ກໍ່ການຮ້າຍ ພວກຫົວຮຸນແຮງຈັດຫຼືຜູ້ໂຈມຕີດ້ວຍລະເບີດສະຫຼະຊີບ ທ່ານ Kirby ໄດ້ປະຕິເສດຕໍ່ການກ່າວຫາຂອງຣັດເຊຍທີ່ວ່າຜູ້ຊາຍຄົນນັ້ນເປັນເຈົ້າໜ້າ ທີ່ຊີໄອເອ ທ່ານກ່າວວ່າ ຣັດເຊຍອ້າງວ່າ ຕຳຫຼວດແມ່ນມາຄຸ້ມຄອງສະຖານທູດ ຈາກບຸກຄົນທີ່ບໍ່ຮູ້ວ່າແມ່ນໃຜນັ້ນ ແມ່ນເປັນເລື້ອງທີ່ບໍ່ຈິງ